NARIADENIE KOMISIE (ES) č. 1576/2007
z 21. decembra 2007,
ktorým sa mení a dopĺňa nariadenie (ES) č. 92/2005, ktorým sa implementuje nariadenie Európskeho parlamentu a Rady (ES) č. 1774/2002 v súvislosti so spôsobmi likvidácie alebo použitia živočíšnych vedľajších produktov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (1), a najmä na jeho článok 4 ods. 2 písm. e), článok 5 ods. 2 písm. g) a článok 6 ods. 2 písm. i),
keďže:
(1)
V nariadení Komisie (ES) č. 92/2005 z 19. januára 2005, ktorým sa implementuje nariadenie Európskeho parlamentu a Rady (ES) č. 1774/2002 v súvislosti so spôsobmi likvidácie alebo použitia živočíšnych vedľajších produktov a ktorým sa mení a dopĺňa príloha VI v súvislosti s transformáciou bioplynu a spracovaním kafilerických tukov (2), sa stanovujú vykonávacie pravidlá určitých alternatívnych metód likvidácie alebo použitia živočíšnych vedľajších produktov („alternatívne metódy“).
(2)
Najmä v článku 4 nariadenia (ES) č. 92/2005 sa vyžaduje označovanie určitého materiálu pochádzajúceho z použitia alternatívnych metód a určujú sa povolené cieľové použitia takéhoto materiálu. V nariadení (ES) č. 1774/2002, zmenenom a doplnenom nariadením Komisie (ES) č. 1432/2007 (3), sa stanovujú harmonizované pravidlá označovania živočíšnych vedľajších produktov, ktoré prispievajú k ich správnej identifikácii a zlepšujú ich vysledovateľnosť živočíšnych vedľajších produktov. Odkaz na prílohu VI k nariadeniu (ES) č. 1774/2002 v článku 4 ods. 1 nariadenia (ES) č. 92/2005 by sa mal zodpovedajúcim spôsobom zmeniť.
(3)
Na základe stanoviska vedeckej skupiny pre biologické riziko Európskeho úradu pre bezpečnosť potravín k „Procesu výroby bionafty ako metódy bezpečnej likvidácie živočíšnych vedľajších produktov skupiny 1 (ŽVP)“, prijatého 2. júna 2004 (4), je vhodné povoliť ďalšie cieľové použitia materiálov skupiny 1, skupiny 2 a skupiny 3, v súlade so všeobecnými zásadami stanovenými v nariadení (ES) č. 1774/2002. Tiež by sa malo povoliť spaľovanie bionafty vyrobenej v súlade s prílohou IV k nariadeniu (ES) č. 92/2005 v stacionárnych alebo mobilných motoroch.
(4)
Mali by sa teraz povoliť najmä skládky materiálu pochádzajúceho zo spracovania materiálu skupiny 1 na miestach, pre ktoré bolo vydané povolenie v súlade so smernicou Rady 1999/31/ES z 26. apríla 1999 o skládkach odpadov (5).
(5)
V článku 5 nariadenia (ES) č. 92/2005 sa stanovujú určité kontrolné opatrenia, ktoré sa majú vykonať v prvých dvoch rokoch po implementácii určitých alternatívnych metód v rámci určitého členského štátu. V požiadavkách týkajúcich sa týchto kontrolných opatrení sa zohľadňujú skúsenosti s praktickým uplatňovaním postupu vyvinutého v inom členskom štáte a mali by sa prispôsobiť cieľu zabezpečiť vysoký stupeň ochrany verejného zdravia a zdravia zvierat. Určenie skúšobnej prevádzky a dozor nad ňou pri prvom použití alternatívnej metódy by malo vo všetkých dotknutých členských štátoch podliehať zjednodušeným podmienkam.
(6)
Testy, ktoré sa musia uskutočniť počas prvej fázy implementácie alternatívnej metódy by mali byť založené na testoch, ktoré sa vykonali na posúdenie určitej alternatívnej metódy príslušným vedeckým orgánom.
(7)
Výsledky dodatočnej kontroly v určitom členskom štáte by sa mali sprístupniť iným členským štátom na zhodnotenie nových aplikácií na použitie jednej z príslušných alternatívnych metód na svojich príslušných územiach. Kontaktným miestam pre alternatívne metódy by sa mali poskytnúť informácie uvedené na zozname, ktorý elektronicky zverejňuje Komisia.
(8)
Nariadenie (ES) č. 92/2005 by sa preto malo zodpovedajúcim spôsobom zmeniť a doplniť.
(9)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie (ES) č. 92/2005 sa mení a dopĺňa takto:
1.
V článku 4 sa odseky 1, 2 a 3 nahrádzajú takto:
„1. Materiály, ktoré vznikli pri spracovaní materiálov skupiny 1 a 2, okrem bionafty vyrobenej v súlade s prílohou IV, sa trvalo označujú v súlade s bodmi 10 až 13 kapitoly I prílohy VI k nariadeniu (ES) č. 1774/2002.
2. Materiály, ktoré vznikli pri spracovaní materiálu skupiny 1 sa zlikvidujú ako odpad najmenej jednou z týchto metód:
a)
spaľovanie a spoluspaľovanie v súlade s ustanoveniami smernice 2000/76/ES;
b)
zakopanie na skládke, pre ktorú sa vydalo povolenie v súlade so smernicou Rady 1999/31/ES;
c)
ďalšia transformácia v prevádzke na výrobu bioplynu a likvidácia zvyškov rozkladu, ako sa stanovuje v písmenách a) alebo b) alebo
d)
v prípade bionafty vyrobenej v súlade s prílohou IV spaľovanie ako palivo.
3. Materiály, ktoré vznikli pri spracovaní materiálov skupiny 2 alebo 3 sa:
a)
zlikvidujú ako odpad podľa ustanovení odseku 2 písm. a) alebo b);
b)
ďalej spracujú na tukové deriváty na použitia uvedené v článku 5 ods. 2 písm. b) bode ii) nariadenia (ES) č. 1774/2002 bez predchádzajúceho použitia metód spracovania 1 až 5;
c)
použijú, transformujú alebo priamo zlikvidujú podľa článku 5 ods. 2 písm. c) bodov i), ii) a iii) nariadenia (ES) č. 1774/2002 bez predchádzajúceho použitia metódy spracovania 1;
d)
v prípade materiálov iných ako bionafta, ktoré vznikli pri procese výroby bionafty podľa prílohy IV, použitých na výrobu technických výrobkov alebo
e)
v prípade bionafty vyrobenej v súlade s prílohou IV, použitej ako sa stanovuje v odseku 2 písm. d).“
2.
Článok 5 sa nahrádza takto:
„Článok 5
Dodatočná kontrola úvodnej implementácie
1. Tieto ustanovenia sa uplatňujú počas prvých dvoch rokov implementácie týchto procesov na spracovanie materiálu skupiny 1:
a)
alkalická hydrolýza, ako sa definuje v prílohe I;
b)
proces vzniku bioplynu pomocou vysokotlakovej hydrolýzy, ako sa definuje v prílohe III;
c)
výroba bionafty, ako sa definuje v prílohe IV.
2. Prevádzkar alebo dodávateľ procesu určí prevádzku v aspoň jednom členskom štáte, kde sa minimálne každý rok uskutočnia testy na opätovné potvrdenie účinnosti procesu so zreteľom na zdravie zvierat a verejné zdravie.
3. Príslušný orgán členského štátu uvedeného v odseku 2 zabezpečí, že:
a)
v prevádzke sa použijú vhodné testy na materiály pochádzajúce z jednotlivých krokov spracovania, ako napr. kvapalné a pevné zvyšky a akýkoľvek plyn nazhromaždený počas procesu;
b)
oficiálna kontrola prevádzky zahŕňa mesačnú inšpekciu prevádzky a overovanie parametrov spracovania a uplatňovaných podmienok a
c)
výsledky úradných kontrol, ktoré sa vykonali, sa sprístupnia ostatným členským štátom.“
Článok 2
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. decembra 2007